2.

Prilog III. zamjenjuje se sljedećim: „PRILOG III. Mjerenja i provjera usklađenosti proizvoda koje provode tijela za nadzor tržišta Dopuštena odstupanja pri provjeri utvrđena u ovom Prilogu odnose se samo na provjeru izmjerenih parametara koju provode nadležna tijela države članice, a proizvođač/uvoznik ne smije ih upotrebljavati kao dopušteno odstupanje za određivanje vrijednosti u tehničkoj dokumentaciji ili za tumačenje tih vrijednosti u svrhu postizanja sukladnosti odnosno za izvješćivanje o većoj učinkovitosti na bilo koji način. 1. MJERENJA Za potrebe usklađenosti i provjere usklađenosti s primjenjivim zahtjevima iz ove Uredbe, mjerenja i izračuni izvode se na temelju usklađenih normi čiji su referentni brojevi objavljeni u Službenom listu Europske unije ili na temelju drugih pouzdanih, preciznih i ponovljivih metoda kojima se uzimaju u obzir općepriznate, najnovije metode mjerenja i ostvaruju rezultati za koje se smatra da imaju nisku razinu nesigurnosti. Računala koja se stavljaju na tržište bez operativnog sustava koji može podržati sustav naprednog sučelja konfiguracije i upravljanja napajanjem (ACPI) ili sličan sustav, ispituju se s operativnim sustavom koji podržava ACPI (ili sličnim). 2. POSTUPAK PROVJERE USKLAĐENOSTI PROIZVODA KOJI PROVODE TIJELA ZA NADZOR TRŽIŠTA Pri provjeri usklađenosti modela proizvoda sa zahtjevima utvrđenima u Prilogu II. ovoj Uredbi u skladu s člankom 3. stavkom 2. Direktive 2009/125/EZ, nadležna tijela država članica primjenjuju sljedeći postupak na zahtjeve iz ovog Priloga: 1. nadležna tijela države članice provjeravaju samo jednu jedinicu modela ili konfiguracije modela; 2. smatra se da je model ili konfiguracija modela u skladu s primjenjivim zahtjevima ako: (a) vrijednosti navedene u tehničkoj dokumentaciji u skladu s točkom 2. Priloga IV. Direktivi 2009/125/EZ (prijavljene vrijednosti) i, prema potrebi, vrijednosti upotrijebljene za izračun tih vrijednosti nisu povoljnije za proizvođača ili uvoznika od rezultata odgovarajućih mjerenja obavljenih u skladu s njezinim stavkom (g); i (b) prijavljene vrijednosti ispunjavaju sve zahtjeve utvrđene u ovoj Uredbi i ako sve potrebne informacije o proizvodu koje je objavio proizvođač ili uvoznik ne sadržavaju vrijednosti povoljnije za proizvođača ili uvoznika od prijavljenih vrijednosti; i (c) nakon što nadležna tijela države članice ispitaju jedinicu modela ili konfiguraciju modela u skladu s dijelovima od 3. do 5. ovog Priloga, izračunane vrijednosti (vrijednosti relevantnih parametara izmjerenih pri ispitivanju i vrijednosti izračunane iz tih mjerenja) u skladu su s odgovarajućim dopuštenim odstupanjima pri provjeri navedenima u dijelovima 3. i 4. ovog Priloga i model ispunjava zahtjeve za omogućivanje upravljanja potrošnjom električne energije iz dijela 5. ovog Priloga; 3. ako rezultati iz točke 2. podtočaka (a) ili (b) nisu postignuti, smatra se da model i sve konfiguracije modela koje su obuhvaćene istim informacijama o proizvodu (prema Prilogu II. točkama 7.1.2. i 7.3.2.) nisu u skladu s ovom Uredbom; 4. ako rezultat iz točke 2. podtočke (c) nije postignut, nadležna tijela države članice za ispitivanje odabiru tri dodatne jedinice istog modela ili jednu konfiguraciju modela ili više njih koje su obuhvaćene istim informacijama o proizvodu (prema Prilogu II. točkama 7.1.2. i 7.3.2.); 5. smatra se da je model ili konfiguracija modela u skladu s primjenjivim zahtjevima ako je za te tri jedinice aritmetička sredina izračunanih vrijednosti u skladu s odgovarajućim dopuštenim odstupanjima navedenima u dijelovima 3. i 4. ovog Priloga i ako sve jedinice ispunjavaju zahtjeve za omogućivanje upravljanja potrošnjom električne energije iz dijela 5. ovog Priloga; 6. ako rezultat iz točke 5. nije postignut, smatra se da model i sve konfiguracije modela koje su obuhvaćene istim informacijama o proizvodu (prema Prilogu II. točkama 7.1.2. i 7.3.2.) nisu u skladu s ovom Uredbom; 7. nakon donošenja odluke o neusklađenosti modela u skladu s točkama 3. i 6., nadležna tijela države članice bez odgode dostavljaju sve relevantne informacije nadležnim tijelima ostalih država članica i Komisiji. Nadležna tijela države članice primjenjuju metode mjerenja i izračuna utvrđene u ovom Prilogu. Nadležna tijela države članice primjenjuju isključivo dopuštena odstupanja pri provjeri utvrđena u dijelovima 3. i 4. ovog Priloga, a na zahtjeve iz ovog Priloga primjenjuju isključivo postupak opisan u točkama od 1. do 7. Bilo koja druga dopuštena odstupanja ne primjenjuju se. 3. ETEC, STANJE MIROVANJA, STANJE ISKLJUČENOSTI I STANJE NAJMANJE POTROŠNJE: 1. Za zahtjeve potrebne snage veće od 1,00 W ili kad zahtjevi potrošnje energije navedeni u TEC-u rezultiraju potrebom potrošnje energije većom od 1,00 W u najmanje jednom stanju potrošnje, smatra se da je konfiguracija modela u skladu s primjenjivim zahtjevima iz točaka 1.1., 1.2., 1.3., 1.4., 2.2. i 2.3. Priloga II. ako rezultati ispitivanja ne prelaze odgovarajuća dopuštena odstupanja pri provjeri navedena u tablici u nastavku. Dopuštena odstupanja pri provjeri za zahtjeve potrebne snage veće od 1,00 W Utvrđeni zahtjevi Dopuštena odstupanja pri provjeri Točke 1.1., 1.2., 1.3., 1.4. i 2.3. Priloga II. Izračunana vrijednost ne smije prelaziti prijavljenu vrijednost za više od 7 %. Točka 2.2. Priloga II. (s dodatnim dopuštenim odstupanjem iz točke 2.4. i bez njega) Izračunana vrijednost ne smije prelaziti prijavljenu vrijednost za više od 7 %. Dodatna dopuštena odstupanja iz točke 2.4. Priloga II. mogu se dodati zahtjevu navedenom u točki 2.2. ako se konfiguracija modela stavlja na tržište s WOL funkcijom omogućenom u stanju mirovanja. Konfiguracija modela mora se ispitati s omogućenom i onemogućenom WOL funkcijom i mora ispunjavati oba zahtjeva. Konfiguracija modela koja se stavlja na tržište bez Ethernet mogućnosti ispituje se bez omogućene WOL funkcije. 2. Za zahtjeve potrebne snage koji iznose 1,00 W ili manje, smatra se da je konfiguracija modela u skladu s primjenjivim zahtjevima iz točaka 3.1. i 4.1. Priloga II. ako rezultati ispitivanja ne prelaze odgovarajuća dopuštena odstupanja pri provjeri navedena u tablici u nastavku. Dopuštena odstupanja pri provjeri za zahtjeve potrebne snage od 1,00 W i manje Utvrđeni zahtjevi Dopuštena odstupanja pri provjeri Točka 3.1. Priloga II. (s dodatnim dopuštenim odstupanjem iz točke 3.3. i bez njega) Izračunana vrijednost ne smije prelaziti prijavljenu vrijednost za više od 0,10 W. Točka 4.1. Priloga II. (s dodatnim dopuštenim odstupanjem iz točke 4.3. i bez njega) Izračunana vrijednost ne smije prelaziti prijavljenu vrijednost za više od 0,10 W. Dodatno dopušteno odstupanje iz točke 3.3. Priloga II. može se dodati zahtjevu navedenom u točki 3.1. ako se konfiguracija modela stavlja na tržište s 'prikazom informacija ili statusa'. Dodatno dopušteno odstupanje iz točke 4.3. Priloga II. može se dodati zahtjevu navedenom u točki 4.1. ako se konfiguracija modela stavlja na tržište s WOL funkcijom omogućenom u stanju isključenosti. Konfiguracija modela mora se ispitati s omogućenom i onemogućenom WOL funkcijom i mora ispunjavati oba zahtjeva. Konfiguracija modela koja se stavlja na tržište bez Ethernet mogućnosti ispituje se bez omogućene WOL funkcije. 4. UČINKOVITOST UNUTARNJEG NAPAJANJA Smatra se da je konfiguracija modela u skladu sa zahtjevima iz točke 5. Priloga II. ako rezultati ispitivanja ne prelaze odgovarajuća dopuštena odstupanja pri provjeri navedena u tablici u nastavku. Dopuštena odstupanja pri provjeri za učinkovitost unutarnjeg napajanja Utvrđeni zahtjevi Dopuštena odstupanja pri provjeri Aritmetička sredina učinkovitosti u uvjetima opterećenja, kako je definirano u Prilogu II., niža je od primjenjivih zahtjeva za prosječnu učinkovitost u aktivnom stanju. Izračunana vrijednost ne smije biti niža od prijavljene vrijednosti za više od 2 %. Aritmetička sredina faktora snage, kako je definirano u Prilogu II., niža je od primjenjivih zahtjeva za faktor snage. Izračunana vrijednost ne smije biti niža od prijavljene vrijednosti za više od 10 %. 5. OMOGUĆIVANJE UPRAVLJANJA POTROŠNJOM ELEKTRIČNE ENERGIJE Pri provjeri usklađenosti sa zahtjevima iz točke 6.1. Priloga II., nadležna tijela države članice primjenjuju odgovarajući postupak za mjerenje potrebne snage nakon što je funkcija upravljanja potrošnjom energije ili slična funkcija prebacila opremu u primjereno stanje potrošnje. Pri provjeri usklađenosti sa zahtjevima iz točaka od 6.2.1. do 6.2.6. Priloga II., smatra se da je konfiguracija modela u skladu s primjenjivim zahtjevima navedenima u: — točki 6.2.1., ako se brzina svih aktivnih Ethernet mrežnih veza od 1 gigabita u sekundi (Gb/s) ili više smanjuje kad stolno računalo, integrirano stolno računalo ili prijenosno računalo prelazi u stanje mirovanja ili stanje isključivanja WOL funkcije, — točki 6.2.2., ako stolno računalo, integrirano stolno računalo ili prijenosno računalo postaje u potpunosti uporabljivo, uključujući prikazivanje svih povezanih zaslona, u roku od pet sekundi nakon pokretanja događaja buđenja tijekom stanja mirovanja, — točki 6.2.3., ako zaslon spojen sa stolnim računalom, integriranim stolnim računalom ili prijenosnim računalom uđe u stanje mirovanja u roku od 10 minuta od nedjelovanja korisnika, — točki 6.2.4., ako se WOL funkcija u stanju mirovanja i stanju isključenosti može omogućiti i onemogućiti, — točki 6.2.5., ako stolno računalo, integrirano stolno računalo ili prijenosno računalo uđe u stanje mirovanja u roku od 30 minuta od nedjelovanja korisnika, — točki 6.2.6., ako korisnici imaju mogućnost jednostavnog aktiviranja i deaktiviranja svih bežičnih mrežnih veza i dobivaju jasan signal u obliku simbola, svjetla ili istovjetan, o tome kad su bežične mrežne veze aktivirane ili deaktivirane.”